## PÁLYÁZATI FELHÍVÁS

**Kulturális célú támogatások 2018. II. félév**

Eger Megyei Jogú Város Önkormányzata pályázatot hirdet kulturális szférában működő szervezetek, egyesületek részére.

**A pályázat célja:**

Az Eger városában működő kulturális szervezetek programjainak, projektjeinek támogatása, a helyi kulturális szektor közéleti részvételének segítése.

A vissza nem térítendő támogatás igényelhető rendezvények, képzések, konferenciák, szakmai programok, kiállítások szervezésére, lebonyolítására. Elbírálásnál előnyt jelent a helyi értékekre épített, helyben megvalósuló programok megvalósítása.

**Pályázatot nyújthat be:**

* egri székhelyű jogi személyiséggel rendelkező, jogszabályban meghatározott módon nyilvántartásba vett szervezet, amely a korábbi támogatásokkal szabályszerűen elszámolt

**A pályázathoz mellékelni szükséges:**

* bírósági bejegyzés hiteles másolatát
* egy hónapnál nem régebbi adóigazolás (NAV által kiállított)
* hivatalos banki igazolást vagy bankszámlaszerződés másolatot, amely tartalmazza a pályázó számlavezető bankjának megnevezését és bankszámlaszámát, illetve aláírási címpéldányt
* ha a pályázóval a program megvalósítása során együttműködik más szervezet, akkor együttműködési szándéknyilatkozat, vagy szerződés
* pályázati adtalap kötelező mellékletei

2007. évi CLXXXI., a közpénzekből nyújtott támogatások átláthatóságáról szóló törvény 6. § (1) szerint nem indulhat pályázóként, és nem részesülhet támogatásban:

a) aki a pályázati eljárásban döntés-előkészítőként közreműködő vagy döntéshozó,

b) a kizárt közjogi tisztségviselő,

c) az a)-b) pont alá tartozó személy közeli hozzátartozója,

d) az a)-c) pontban megjelölt személy tulajdonában álló gazdasági társaság,

e) olyan gazdasági társaság, alapítvány, egyesület, egyházi jogi személy vagy szakszervezet, illetve ezek önálló jogi személyiséggel rendelkező olyan szervezeti egysége, amelyben az a)-c) pont alá tartozó személy vezető tisztségviselő, az alapítvány kezelő szervének, szervezetének tagja, tisztségviselője, az egyesület, az egyházi jogi személy vagy a szakszervezet ügyintéző vagy képviseleti szervének tagja,

f) az az egyesület vagy szakszervezet, illetve ezek önálló jogi személyiséggel rendelkező azon szervezeti egysége, valamint az egyházi jogi személy,

fa) amely a pályázat kiírását megelőző öt évben együttműködési megállapodást kötött vagy tartott fenn Magyarországon bejegyzett párttal (a továbbiakban: párt),

fb) amely a pályázat kiírását megelőző öt évben párttal közös jelöltet állított országgyűlési, európai parlamenti vagy helyi önkormányzati választáson,

g) akinek a részvételből való kizártságának tényét a 13. § alapján a honlapon közzétették.

A hiányosan, vagy nem megfelelően kitöltött, a pályázati feltételeknek nem megfelelő, valamint a határidő után beérkezett pályázatok érvénytelenek. Hiánypótlásra nincs lehetőség.

A költségvetési támogatásból elszámolható és el nem számolható költségek körét, a [www.eger.hu](http://www.eger.hu) oldalról letölthető, elszámolási útmutató tartalmazza.

A megpályázott programokat legkésőbb 2018. december 31-ig meg kell valósítani, a támogatást fel kell használni, és azzal el kell számolni. A szervezetek egyszerre több különböző programmal is pályázhatnak, külön-külön beadott pályázatokon. Az elnyert támogatást egy összegben folyósítjuk.

A pályázati űrlap és az elszámolási útmutató letölthető Eger város hivatalos oldaláról: [**www.eger.hu**](http://www.eger.hu)

A pályázatokat Eger Megyei Jogú Város Önkormányzatának Városimázs Bizottsága bírálja el és hagyja jóvá.

A pályázat elbírálás eredményességéről elektronikus úton kapnak értesítést a pályázók, az elbírálást követő 15 napon belül.

A pályázatot, az előírt mellékletekkel, „Kulturális Alap 2018. II. félév**”** megjelöléssel egy példányban kell benyújtani papíralapon személyesen **Eger Megyei Jogú Város Polgármesteri Hivatalának Polgármesteri Irodájához** (Eger, Dobó tér 2.) – Gál István kulturális referens részére, vagy postai úton Eger Megyei Jogú Város Polgármesteri Hivatala 3300 Eger, Dobó tér 2. címre.

**A pályázat beérkezésének határideje:** 2018. augusztus 31., 12 óra

**A pályázatok elbírálása:** 2018. szeptember 30.

**2018. második félévében pályázható alap:** 2. 225. 000. - Ft